Ing bab kados makatên punika salajêngipun nuwuhakên pangintên, bilih ing têmbenipun, dêdamêl wau tamtu botên namung prêlu kangge nanggulangi dhatêng panêmpuhipun Itali kemawon, ugi wontên raosipun kangge nanggulangi nagari sanès-sanèsipun. Tuwuhing pangintên ingkang kados makatên wau lajêng nyrèmpèt dhatêng Jêrman, awit Jêrman lajêng kenging pandakwa ingkang ambiyantu kasantosaning dêdamêl Ngabêsi, tuwin lajêng kagathukakên, ing bab tumindaking pitulungan wau sarana nyambut, badhe dipun bayar saking wulu pamêdaling siti, awarni kopi tuwin sanès-sanèsipun. Pandakwa ingkang kados makatên wau sambung rapêting mèmpêr, saya malih manawi angèngêti anggèning Jêrman ing môngsa punika sawêg dados ucap wontên Eropah, punika tumrapipun ingkang botên rêmên dhatêng Jêrman, tamtu lajêng nêtêpakên kados makatên.